《和东坡守汝阴祷雨张龙公祠得小雪会饮聚星堂用欧公故事》
宋代·释居简

六花萼萼都无叶，万花斗白都输雪。缓飘微霰止还集，急趁回风飞欲绝。

山固无愁鬓先老，竹非为米腰频折。乡来囊萤本同调，今夕风灯不愁灭。

僧窗处处茶烟湿，渔舟个个纶竿掣。老坡不犯汝南令，粲如晴午裁新缬。

乾坤荡荡无畛畦，比类区区空琐屑。雾沉云重记葳蕤，雨收风拾书轻瞥。

肯为忠臣六月飞，剩烦太史从头说。粗人金帐暖如春，诗人布衾冷如铁。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。